Nóg miljoene se Facebook-inligting lek dalk | Netwerk24
Nóg miljoene se Facebook-inligting lek dalk
Deur Petrus Malherbe 04 April 2019 14:16
Facebook sukkel om sy gebruikers se inligting te beskerm.Foto: Reuters
Facebook het pas nog ’n bloutjie geloop wat die beskerming van gebruikers se privaatheid betref.
Luidens navorsing deur die sekerheidsfirma UpGuard was tot 540 miljoen Facebook-gebruikers se private inligting vir etlike maande oop en bloot op die internet beskikbaar.
Die firma het die onbeskermde data gevind op ’n bediener van Amazon, wat aan ’n sosiale media maatskappy in Mexiko behoort.
Die inligting is glo afkomstig van besoekers aan die maatskappy se Facebook-blad, berig die BBC.
Die inligting wat versamel is, sluit in name, ID-nommers en plasings binne die blad.
Facebook verbied die stoor van gebruikers se data op bedieners wat nie aan hulle behoort nie.
Volgens UpGuard is dit nie onmiddellik duidelik of enigiemand toegang verkry het tot die onbeskermde bedieners waarop die data gestoor is nie.
Soortgelyk aan die Cambridge Analytica-skandaal, wat Facebook verlede jaar verswelg het, is derde partye nou ook by die versameling van gebruikers se data sonder hul toestemming betrokke.
In ’n verklaring sê die sosialemedia-reus hy het die databank dadelik in samewerking met Amazon verwyder toe hy daaroor ingelig is.
“Ons is steeds daartoe verbind om saam met programmeerders te werk om gebruikers se data te beskerm.”
’n Kleiner databank met omtrent 22 000 inskrywings is terselfdertyd verwyder.
UpGuard deursoek gereeld die internet vir onbeskermde databanke wat dalk sensitiewe inligting kan bevat. Dit lig dan die eienaars van hierdie databanke in om dit te beveilig.
Buiten die databank wat besonderhede van Facebook-gebruikers bevat, het die firma onlangs ook ander ontdekkings gemaak.
Dit sluit in ’n databank met 14 miljoen Verizon-kliënte se inligting sowel as die besonderhede van 1,8 miljoen stemgeregtigdes van die stad Chicago in Amerika.
Volgens UpGuard het Facebook-gebruikers se private inligting nou al so ver oor die internet heen versprei dat dit bykans onmoontlik sal wees vir die sosiale netwerk om dit ooit ten volle te kan beskerm.
50 Miljoen Facebook-gebruikers se inligting is ook in Oktober 2018 deur kuberkrakers bekom wat ’n swak plek in die Facebook-kode uitgebuit het.
Meer oor: Facebook | Privaatheid | Tegnologie | Internet | Sosiale Media | Privaatheidskending
Buckingham-paleis ‘te huur’ teen £1 mil. per nag
Google se mislukte sosiale netwerk sluit
Dié spotgoedkoop slimfoon kan WhatsApp, Facebook
Beraad wil vrese oor werk in toekoms besweer